น้ำมันร่วงอีก1$/ทองดิ่งหนัก/หุ้นสหรัฐปิดบวก
หุ้นดาวโจนส์ปิดบวก 139.92 จุด ขานรับข้อมูลจ้างงาน ด้านราคาน้ำมันร่วงลงอีก 1.01ดอลลาร์ ทองลงแรง 30.3 ดอลลาร์
2 เม.ย. 2565

ดัชนีเฉลี่ยอุตสาหกรรมดาวโจนส์ปิดที่ 34,818.27 จุด เพิ่มขึ้น 139.92 จุด หรือ +0.40%, ดัชนี เอสแอนด์พี 500 ปิดที่ 4,545.86 จุด เพิ่มขึ้น 15.45 จุด หรือ +0.34% และดัชนี แนสแดค ปิดที่ 14,261.50 จุด เพิ่มขึ้น 40.98 จุด หรือ +0.29% ในรอบสัปดาห์นี้ ดัชนีดาวโจนส์ลดลง 0.1% ขณะที่ดัชนี เอสแอนด์พี 500 เพิ่มขึ้น 0.1% และดัชนี แนสแดค เพิ่มขึ้น 0.7%ดัชนีดาวโจนส์ตลาดหุ้นนิวยอร์กปิดบวกในวันที่ 1 เม.ย. หลังการเปิดเผยข้อมูลการจ้างงานเดือนมี.ค.บ่งชี้ว่า เศรษฐกิจสหรัฐยังคงแข็งแกร่ง โดยกระทรวงแรงงานสหรัฐเปิดเผยว่า ตัวเลขการจ้างงานนอกภาคเกษตรเพิ่มขึ้น 431,000 ตำแหน่งในเดือนมี.ค. แม้ต่ำกว่าที่นักวิเคราะห์คาดการณ์ไว้ที่ระดับ 490,000 ตำแหน่ง ส่วนอัตราการว่างงานปรับตัวลงสู่ระดับ 3.6% ต่ำกว่าที่นักวิเคราะห์คาดการณ์ที่ระดับ 3.7%สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนพ.ค. ลดลง 1.01 ดอลลาร์ หรือ 1% ปิดที่ 99.27 ดอลลาร์/บาร์เรล ซึ่งเป็นระดับปิดต่ำสุดนับตั้งแต่วันที่ 16 มี.ค. สัญญาน้ำมันดิบเบรนท์ (BRENT) ส่งมอบเดือนมิ.ย. ลดลง 32 เซนต์ หรือ 0.3% ปิดที่ 104.39 ดอลลาร์/บาร์เรล หลังรัฐบาลสหรัฐประกาศระบายน้ำมันดิบจากคลังสำรองทางยุทธศาสตร์ครั้งใหญ่ที่สุด ซึ่งทำให้ราคาน้ำมันดิบสหรัฐลดลงต่ำกว่าระดับ 100 ดอลลาร์ต่อบาร์เรลในรอบสัปดาห์นี้ สัญญาน้ำมันดิบเวสต์เทกซัสร่วงลง 12.8% ขณะที่น้ำมันดิบเบรนท์ร่วงลง 11.1% ซึ่งนับเป็นการร่วงลงรายสัปดาห์ที่คิดเป็นเปอร์เซ็นต์มากที่สุดนับตั้งแต่ปลายเดือนเม.ย. 2563ราคาทองคำโคเม็กซ์งวดส่งมอบเดือนมิ.ย. ร่วงลง 30.3 ดอลลาร์ หรือ 1.55% ปิดที่ 1,923.7 ดอลลาร์/ออนซ์ และปรับตัวลง 1.6% ในรอบสัปดาห์นี้